
Ehitusloa väljastamine

1. ASJAOLUD JA MENETLUSE KÄIK
Narva Linnavalitsuse korralduse vastuvõtmiseks laekus ehitusloa taotlus Linnuse tn 2 rannahoone püstitamiseks koos kooskõlastatud ehitusprojektiga. Ehitusprojekti vastavust projekteerimistingimustele, kehtestatud planeeringule, seadustele ning teistele õigusaktidele on kontrollinud Arhitektuuri- ja Planeerimise osakond ning projekt on kooskõlastatud peaarhitektiga.
Ehitusloa taotluse esitamise ajal Linnuse tn 2 kinnistu, katastritunnus 51101:007:0126, kuulus Eesti Vabariigile ja selle valitsejaks oli Keskkonnaministeerium. 
Narva Linnavolikogu oma 26.09.2007 määrusega nr 36 on kinnitanud Narva linna arengukava 2008-2021. Selle elluviimiseks on välja töötatud projekt „Joaoru puhkeala arendamine“, mille strateegiliseks eesmärgiks on elukeskkonna infrastruktuuri parandamine, turismi arenguks tingimuste loomine jne. Narva linna jaoks on oluline puhkeala kui ajalooliselt ja linnaehituslikult kujunenud terviku arendamine, korrastamine ja järk-järguline parandamine ning maa-ala avalikult kasutatavuse tagamine. 
Narva linna arengukava on kooskõlas kehtiva Narva linna üldplaneeringuga, milles Joaoru linnaosa jõeäärne maa-ala on määratud Joaoru puhkealaks ja terve puhkeala territoorium on ette nähtud avalikuks kasutamiseks. 

Narva Linnavolikogu 21.06.2011 otsusega nr 110 on alale kehtestatud Joaoru ja selle lähiala detailplaneering.  Nimetatud projekt ja detailplaneering näevad ette arendada terviklikult välja Joaoru puhkeala, mis hõlmab ka Linnuse tn 2 kinnisasja, millele on kavandatud puhkeala taristu hulka kuuluv rannahoone.

Narva Linnavolikogu 08.09.2011 otsuse nr 125 alusel on kinnisasja taotletud maareformi seaduse alusel munitsipaalomandisse. Taotlus jäeti rahuldamata. Narva Linnavolikogu 01.12.2011 otsuse nr 145 alusel pöördus Narva Linnavalitsus oma kirjaga nr 1.10/828 Keskkonnaministeeriumi poole taotlusega võõrandada Linnuse tn 2 kinnisasi otsustuskorras tasuta Narva linna omandisse kohaliku omavalitsuse ülesannete täitmiseks. Taotluse täiendusena esitas Narva Linnavalitsus oma 10.04.2012 kirjaga nr 1.13.3/1352 Narva Linnavalitsuse korralduse nr 276-k, milles on otsustanud taotleda kinnisasja tasuta võõrandamist Narva linnale. Keskkonnaministeerium koostas võõrandamise otsuse eelnõu. Linnuse tn 2 kinnistu sihtotstarve on ühiskondlike ehitiste maa 90% ja ärimaa 10%. Sellel põhjusel Rahandusministeerium tegi ettepaneku, et Narva linn hüvitaks riigile ärimaa mõttelise osa hariliku väärtuse. Narva Linnavalitsus oma 18.03.2013 kirjaga nr 1.10/1227-2 nõustus Rahandusministeeriumi ettepanekuga tasuda kinnistu ärima sihtotstarbega mõttelise osa eest 10% kinnistu võõrandamishetke harilikust väärtusest. Narva Linnavolikogu on oma 18.04.2013 otsuses nr 42 kinnitanud, et Narva linn soovib omandada kinnisasja riigi poolt väidatud hinnaga omavalitsusüksuse seadusest tulenevate ülesannete täimiseks.
Arvestades asjaolu, et Linnuse tn 2 kinnisasi on vajalik kohalikule omavalitsusele tema seadusest tulenevate ülesannete täitmiseks, on Keskkonnaministeerium ette valmistanud Vabariigi Valitsusele korralduse eelnõu, mis käsitleb nõusoleku andmist Keskkonnaministeeriumi valitsemises oleva Linnuse tn 2, katastritunnus 51101:007:0126, kinnisasja otsustuskorras alla hariliku väärtust võõrandamiseks Narva linnale. 

27.06.2013 Vabariigi Valitsus oma korraldusega nr  295  võttis vastu otsuse anda nõusolek Keskkonnaministeeriumi valitsemises oleva, Ida-Viru maakonnas Narva linnas asuva Linnuse tn 2 kinnistu otsustuskorras võõrandamiseks Narva linnale tema seadusest tulenevate ülesannete täitmiseks.
Esitatud dokumentides ehitusseaduse §24 toodud ehitusloa väljastamise keeldumise põhjused puuduvad. Seega ehitusloa väljastamiseks takistusi ei ole ning ehitistele võib väljastada ehitusload.
2.    ÕIGUSLIKUD ALUSED

2.1. Ehitusseaduse § 23 lõike 1 kohaselt ehitusloa väljastab ja tunnistab kehtetuks kohalik omavalitsus.

2.2. Narva linna ehitusmääruse § 24  lõigete 4, 5 kohaselt koostab ehitusjärelevalveosakond haldusakti eelnõu ehitusloa väljastamise või sellest keeldumise kohta ning esitab selle Linnavalitsusele kinnitamiseks.

3. OTSUS

Väljastada ehitusluba Linnuse tn 2 rannahoone püstitamiseks.
4. RAKENDUSSÄTTED

4.1. Käesolev korraldus jõustub seadusega ettenähtud korras.

4.2. Käesolevat korraldust on võimalik vaidlustada Tartu Halduskohtu Jõhvi  kohtumajas 30 päeva jooksul arvates korralduse teatavakstegemisest.  

